# Pelatge ruà

Els pelatges ruans tenen pèls blancs al cos distribuïts de forma uniforme. Cada pelatge ruà concret (per exemple el negre-ruà) pot imaginar-se com la superposició d'un patró ruà genèric (i virtual) damunt del pelatge de base (el negre en el cas de l'exemple). El patró ruà "afegeix" pèls blancs al cos i deixa la resta del pelatge pràcticament sense modificar. Hi ha una mala tradició de definir els pelatges ruans com a formats per pèls de tres colors. En realitat no és així, de bon tros.

## El patró ruà

Pot imaginar-se que "afegeix" pèls blancs al cos (segons una distribució sensiblement uniforme) sense alterar -gairebé- el color del cap, de la crinera i de la cua del pelatge de base.
La proporció de pèls blancs i foscos pot variar en cada cas des d'una quantitat mínima fins a predominar de forma destacada.

## Ruà en pelatges bàsics

* Negre-ruà o ruà-negre ("ferrante" en italià, ferran en català del segle XV)
* Bru-ruà o ruà-bru
* Castany-ruà o ruà-castany ("flor de romero" en castellà, romer en català?)
* Roig-ruà o ruà-roig, ruà-alatzà,...(peixard)
Els pelatges ruans, en tenir el cap més fosc que el cos, s'han denominat amb l'expressió "cap de moro" (sense cap connotació pejorativa). Els pelatges bàsics com a pelatges de base són els que ofereixen més contrast entre la tonalitat de base i els pèls blancs "afegits".

### Marques de moresc

Les anomenades "marques de moresc" ("corn marks" o "corn spots" en anglès) són zones de pèl fosc que presenten els cavalls ruans. Estan produïdes per ferides o rascades. Els pèls de la zona afectada cauen i, quan tornen a créixer, ja no tornen a sortir pèls blancs.
L'efecte és especialment visible en cavalls ruans amb una proporció molt gran de pèls blancs.

## Ruà en pelatges diluïts

Com en el cas dels pelatges bàsics, el patró ruà pot associar-se amb els pelatges diluïts. El contrast del pelatge, entre els pèls blancs i els pèls diluïts és menor.
Un cas extrem és el dels pelatges quasi-blancs : negre-crem, bru-crem, castany-crem (perlí) i roig-crem (crem). Els pèls "ruans" blancs es confonen amb els "quasi-blancs". Però, des del punt de vista de la descendència, els ruans-crem són ruans a tots els efectes.

## El patró ruà associat amb altres patrons

Un cavall clapat i ruà és fàcil d'imaginar. Els pèls blancs "afegits" només seran visibles sobre les àrees fosques.
Els cavalls clapats-lleopart (pigats, tigrats, appaloosa…) i ruans seran més o menys contrastats en funció de les tonalitats del pelatge de base. Hi ha autors que creuen que hi ha una relació especial entre els pelatges lleopart i els ruans.
Els cavalls ruans i liarts a la vegada, de joves tindran aspecte ruà i amb els anys s'aniran tornant blancs.

## Ruans sobre pelatges diluïts i amb altres patrons

Hi ha cavalls que presenten pelatges combinats. Per exemple :
* un cavall palomino clapat i ruà
* un cavall falb-crema clapat i ruà
* un cavall pèl de rata, clapat i ruà...
Moltes combinacions són possibles. El pelatge resultant, en cada cas, pot imaginar-se com a superposició dels patrons implicats.

## Aspectes genètics

El patró ruà és un modificador dominant simple simbolitzat per Rn (de l'anglès "roan"). Hi ha dos al·lels possibles: rn, Rn. I tres combinacions :
* rn/rn quan el cavall no és ruà
* Rn/rn cavall ruà heterozigòtic
* Rn/Rn cavall ruà homozigòtic
La mutació responsable del patró ruà encara no ha estat identificada amb certesa. Però ha estat ubicada en el cromosoma 3 (ECA3) de la seqüència KIT. La Universitat UCDavis de Califòrnia ofereix una prova fiable, basada en marcadors genètics, que permet verificar els al·lels ruans en cavalls de certes races.

## Referències

* 1 2 3 «Roan Zygosity Test Information». Veterinary Genetics Laboratory Services. UC Davis. [Consulta: 1r octubre 2009].
* ↑ Marklund, S; M Moller, K Sandberg, L Andersson «Close association between sequence polymorphism in the KIT gene and the roan coat color in horses». Mammalian Genome, vol. 10, 3, 1999, pàg. 283–288. DOI: 10.1007/s003359900987. PMID: 10051325 [Consulta: 4 juny 2008].

## Enllaços externs

* Pelatge ferran : Corte, Claudio ;Il cavallerizzo http://it.wikisource.org/wiki/Il_cavallarizzo/Libro_1/Capitolo_16

## Vegeu també

* pelatge dels cavalls
* pelatge bàsic
* pelatge diluït
* pelatge que segueix un patró